Златна петорка (филм)

Златна петорка — македонски филм од 2016 година, во режија на Горан Тренчовски, кој е еден од авторите на сценариото, заедно со Елеонора Венинова и Билјана Гарванлиева. Директор на фотографија е Апостол Трпески, монтажата на Андрија Зафрановиќ заедно со Аристид Филактов, автори на музиката се Дарко Спасовски и Горан Керкез; сценографијата е на Кирил Спасески, костимографијата е дело на Нела Тодоровска; а шминката дело на Ирена Сенокозлиоска.

Факти за филмот
Пред да започне снимањето на филмот, авторите го развивале сценариото дури две години при што биле напишани шест верзии. Непосредно пред премиерата на филмот починала една од сценаристките, Билјана Гарванлиева. Филмот бил снимен во октомври 2015 година, со финансиска поддршка од Агенцијата за филм, како и од општините Василево, Босилово и Струмица. Филмот конечно бил завршен во август 2016 година, а првата гала-проекција била во рамките на фестивалот „Браќа Манаки“ во Битола. Потоа филмот се прикажувал десет дена во Струмица, каде што го виделе околу 10.000 гледачи. Исто така, филмот имал светска премиера на фестивалот „Реинденс“ (Raindance) во Лондон, како и на фестивалите во Сиднеј, Торонто, Њу Џерси, Берлин, Париз, Њу Делхи, Перуџа, Санкт Петербург, Варна, Темишвар, Варшава, Кардиф, Брно, а на фестивалот во Кан продуцентот и режисерот го претставиле филмот пред филмските дистрибутери.С. Прањиќ, „Ние сме генерацијата што ќе ја однесе Македонија во модерните филмски води“, Infinity, број 1, декември 2016, стр. 30-33. Филмот е селектиран на 25 фестивали и добил 10 награди, од кои 5 за најдобар филм. Се смета дека е најгледан македонски филм во последнава деценија и повеќе. Според статистиката, претходно тоа беа „Пред дождот“, “Бал-кан-кан“ и „Викенд на мртовци“. Од филмот произлезе играна серија во 5 епизоди под наслов „Љубов и предавство“.

 Содржина 
Маки, Ката и Џиџи се пријатели кои веруваат во своите младешки идеали. Но откако Маки и Ката ќе ја објават својата свршувачка, кај Џиџи се раѓа љубомора. Во момент на слабост, тој ги клевети Маки и неговите другари. Набргу се случува неразјаснето убиство на петтeмина студенти, меѓу кои е и Маки. „Петорката“ е свирепо убиена од тајните комунистички служби. По 65 години, Алавантие, како сведок и истражувач, се враќа во родниот крај со досието „Златна петорка“. Неговите тајни и сознанија внесуваат дополнителен немир во брачниот живот на Ката и Џиџи. Во филмот провејува вистинитиот мотив за 5-темина струмички студенти мистериозно ликвидирани на 13 август 1951 година. Сценариото е делумно правено врз основа на романот „Расцепен ум“ на Братислав Ташковски.

 Улоги 
 Петар Арсовски / Игор Ангелов (Џиџи)
 Љупка Џундева / Јана Стојановска (Ката)
 Ненад Милосављевиќ / Васил Михаил / Мето Јовановски (Алавантие)
 Александар Ристоски (Маки)
 Билјана Танески (Загариева)
 Дине Дрваров (Дедо Кољо)
 Славко Штимац (Ламариниќ),
 Стојан Велков - Трн (Монах)

Петте студенти ги играт: Александар Ристоски, Влатко Илиевски, Григор Јовановски, Игор Тодоров и Виктор Јакимовски.

 Надворешни врски 

Категорија:Македонски филмови од 2010-тите
Категорија:Филмови со Славко Штимац
Категорија:Филмови со Јана Стојановска
Категорија:Филмови со Игор Ангелов
Категорија:Филмови со Љупка Џундева
Категорија:Филмови со Билјана Танески
Категорија:Филмови со Петар Арсовски
Категорија:Филмови на Горан Тренчовски
Категорија:Култура на Струмица
Категорија:Македонски дела од 2016 година
Категорија:Историски филмови
Категорија:Појавено во 2016 година во Македонија